花落復次前韵
作者：蘇軾
朝代：宋

paragraphs: 玉妃謫墮烟雨村，先生作詩與招魂。
人間草木非我對，奔月偶桂成幽昏。
闇香入戶尋短夢，青子綴枝留小園。
披衣連夜喚客飲，雪膚滿地聊相溫。
松明照坐愁不睡，井華入腹清而暾。
先生來年六十化，道眼已入不二門。
多情好事餘習氣，惜花未忍都無言。
留連一物吾過矣，笑領百罰空罍樽。